1Dimãsi kɔ ma kikima tn ngwona yàra ya bona birɛ kɔ ye ta ngwunu dya fere nemɛ, ye mane ngwĩye tetɛrɛ. 2Ye da ye ya wiri ngwona dɔgɔno gwaga ne pilemile sabɛ bona do ma. 3Ye kwɔ bona kɔrɔ hõ, ma Matigi Yesu na soro za ga. 4Ye kakiri nyangamu ngwõ na. Ngwona no hõ zowɔlɔwɔlɔkɔma sɔma pɔla bɔ na taa ye kyegɛ ma. 5Ngwonona yàra kwã hõ ye zĩ sugu lɔ ma. Ngwona sɔma da ye ma: Ngwona ka sõ na suguyi kya sara woro hõ? 6[A ha ti bɛ ga, a ngwini.] A mane bɛrɛda ngwĩye yera ka ma hõ na to Galile, ka ka kakiri dige ngwõwɔ na. 7A mane da ye Sãsu No daga kwɔ kakyetɛsɔma sera hõ. Ye na a kwãgwaga sɔno ma, a na ngwini a nyi saaro kɔ ma. 8Ye kakiri zi Yesu ta bɛrɛda na. 9Ye tuma bona birɛ hõ ya ngwona da pepe yera fanene fumɔla kɔ sɔma sɛrɛ pepe ma. 10Ngwĩye ngwona da kwɔna fanene fumɔla ma, ngwõwɔ mane Magadala Mariama kɔ Zane kɔ Yakuba sye Mariama. Yeswɔ kɔ yàra sɛrɛ ngwĩye mane kwe ti kɔ lɔ, ngwõwɔ ngwõ ngwona da yera fanene ma. 11Nka fanene ngwona bɛrɛda dyati wɔkara sĩyã bahõ, ye ma la ye na ga. 12Pierre kwane tuma tongo ya bona birɛ. A mane sãge zogo dama ngwõ za. A ye bere bige konona. A mane kaba ngwona da pepe na. 13Ngwona kɔ ma yɛrɛ Yesu ta kalanɔmane sɔma pɔla ya kuru bo hõ, ye da Emayus. Ngwõ kɔ Zerusalem yɔfa kilometire funala nemɛ si. 14Da pepe ngwĩye mane tɛ, ye mane bɛri ye nemɛ ta ngwona da na. 15Hõ ne to bɛrɛda hõ, Yesu yɛrɛ ye dɔbɛ ye na hõ kwe ne ya kɔ lɔ. 16Ye mana za nka a tɛ wɔkara fa bo ye bare hõ Yesu dɛ̀gɛ̀ tɔ̀. 17Yesu ne tɔga da: Ngwono na bɛrɛda sye ka ngwõ yera ka nemɛ ma ne ya? Ye taa, ye zinasini. 18Ye na sonala togo ti Kileyopase. Ngwõ na dyabi da: Bi dama ngwõ samoro ngwona da na ngwĩye ngwõ tɛ bɔ nyi damane ma Zerusalem ra? 19Yesu da ye ma: Ngwono na da sye? Ye da Nazarɛti sõ Yesu ta da. Ngwõ mane puruta bo. Fanga yire mane ti a ta, tɛda kɔ bɛrɛda ta piri ma na Wuro kɔ sɔma pepe nyona na. 20Kyà salakawɛre ngwonakɔma kɔ kyà zɛngɛfɛgɛre kiti sɔ a ma hõ da ye ya a kwãgwaga sɔno ma na yɛ. 21Mɛ̀ kwane zigi mane ti a ma da awe na tɛ Israyɛli ta ngwonawɛta na. Na kwe ngwõ ma mɛ, ngwona da tɛ hõ, sɔma ngwõ nyi saa. 22Ngwõ pepe na, kyà yàra bɔ ke kabakobɛ mɛ. Ye ya bona birɛ kikima tĩĩ. 23Ye ma a na soro za yɛ ga. Ye na yera, ye yi mɛlɛkɛe bɔ za, ye ngwõwɔ da ya sugu. 24Kyà sɔma na bɔ ya bona birɛ hõ ne za wɔkara yàra ye yera ngwɛne, nka ye ha Yesu za ga. 25Yesu da ye ma: Sɔma na kakiridarakɔma, ka ha dyã la purusɔma ta bɛrɛda na sale ga. 26Krista mane daga nyane yee nemɛ si hõ kwɔ ya noro hõ ga ra? 27Ngwõ timi da ngwĩye ngwõ sɛbɛɛ a ta da na Wuro ta bɛrɛda hõ, a ngwõ kɔrɔ yera ye ma na bi Musa ma hõ ya wiri purusɔma pepe ma. 28Ye vetira ye ya do na ngwĩ sanga ma, Yesu tɛ wɔkara a tine ya zĩ hõ. 29Ye na mɛ fɔrona da: Na kwe vɛ kɔ ke nemɛ. Le ba, sĩ do kya bɛrɛ. A kwe kwɔ kɔ lɔ kõ hõ. 30A tanga kɔ lɔ ngwĩ sanga ma zõ do hõ, a buru bi hõ barika yera Wuro ma hõ na yɔyɔ na pere ye ma. 31Ngwona sanga ma ye nyena kibɛɛ, ye na dɛ̀gɛ̀ tɔ̀. Ngwona no tala hõ a fire ye na. 32Ye da ye nemɛ ma: Hõ ke to sogo ma, a Wuro ta bɛrɛda kɔrɔ yera ke ma ngwĩ sanga ma, ke kɔrɔ hõ mane tɔba fɔrona ga ra? 33Ngwona no hõ ye tuma hõ ye bere ya Zerusalem hõ fanene fumɔla kɔ ye tikwesɔma na kweye za. 34Ngwõwɔ da ye ma: Tĩya na Matigi ngwini, Simõ mana za. 35Da ngwĩye mane tɛ ye na, ye ngwõ pepe kwɔna ye ma. Ye yera ye ma da ye Yesu buru yɔyɔ na pere ye ma ngwĩ sanga ma, ye mana dɛ̀gɛ̀ tɔ̀ ngwona sanga ma. 36Hõ ne to ngwona bɛrɛda hõ, Yesu na taa ye woro hõ. A da ye ma: Wuro syara ta ka ma. 37Ye ne dyati da yɔ bo ye ngwõ za. Ngwõ yena ye mane kwã fɔrona. 38Yesu da ye ma: Ngwonona ka kakiri nyangamu? Ngwonona ka siga ka kɔrɔ hõ? 39Ka ne sera kɔ ne kãe sege hõ tɔ̀ da a mɛ yɛrɛ. Ka le ne na hõ ne sege. Ka tɔ̀ da komavere kɔ wɔrɔ ba ti ni ta ga wɔkara ka nyono ti a na ne ta ngwɛne. 40A ngwõ yera ngwĩ sanga ma, a ye sera kɔ ye kãe dɔrɔ ye ma. 41Ye ma sebɛ la ngwõ na nihõdyaro kɔ kabakobe ta ga. Ngwõ yena a da ye ma: Zõfa bo ti ka ta bɛ ra? 42Ye ngwɛne zɛ sɛrɛ na bo pera ma. 43A na bi na nɔma ye nyono na. 44A da ye ma. Hõ ne to ka birɛ, ma bɛrɛda ngwĩye yera ka ma, ngwõ bɔ. Da ngwĩye sɛbɛɛ mya da na Musa ta tõ hõ kɔ purusɔma ta sɛbɛ hõ kɔ Zaburu hõ, a wadyibi ngwõ pepe hõ dopaga. 45A ne kakiri do kɔba ngwona sanga ma ngwõfatɔ ye Wuro ta bɛrɛda kɔrɔ tɔ̀. 46A da ye ma: A sɛbɛɛ da Masiya na nyane hõ ngwini sa sara woro hõ a nyi saaro kɔ ma. 47Ye kɔrɔberebe kɔ kakye yafabe na wadyuli hõ tɛ a togo na si sɔma pepe ma na dofɔga Zerusalem. 48Ki yɛrɛ tɛ ngwona da syɛrɛ na. 49Mɛ Tõ datege ngwĩ bi, mɛ yɛrɛ na ngwõ fane ka ma. Nka ka daga wɔ kuru kɔrɔ hõ fɔ ka hõ sebɛbe gũ hõ tuma wuro hõ. 50A ya kɔ lɔ kuru timi Betani birɛ piri ma. A ye sera duro hõ duba ye ma. 51Hõ na to ngwona dubatɛbe hõ ye ma, a dɛ̀gɛ̀ ye na hõ duro ba wuro hõ. 52Ye na yirebɛ hõ ye bere ya Zerusalem kɔ nihõdyaro nemɛ. 53Ye mane ti Wuro kõ yuu hõ sanga pepe ma ne Wuro yirebɛ.
Copyrighted Material
Learn More
bam_Latn eng_Latn eng_Latn